Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies b punktą

(2020/C 424/12)

Šiuo paskelbimu suteikiama teisė per tris mėnesius nuo paskelbimo dienos pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

GARANTUOTO TRADICINIO GAMINIO SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Mozzarella“

ES Nr. TSG-IT-0001-AM01 – 2019 9 11

1. Pareiškėjų grupė ir teisėtas interesas

Grupės pavadinimas: Latterie Soligo, Fattorie Marchigiane, Alival s.p.a

Adresas: Montemaggiore al Metauro (PU) 61030

Telefono numeris + 39 072157961

Elektroninio pašto adresas fama@trevalli.cooperlat.it

Gamintojai turi teisę pateikti šią pakeitimo paraišką pagal 2013 m. spalio 14 d. Ministro dekretą Nr. 12511 ir atstovauja visiems GTG „Mozzarella“ gamintojams.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☒ Produkto pavadinimas

☐ Produkto aprašymas

☐ Gamybos būdas

☒ Kita: pakeičiama apsaugos sistema – vietoj „registracijos be išimtinės pavadinimo naudojimo teisės“ nustatoma „registracija su išimtine pavadinimo naudojimo teise“.

4. Pakeitimo (-ų) pobūdis

☐ Registruoto GTG specifikacijos pakeitimas, kuris nelaikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

Pavadinimas

Pakeitimas susijęs su produkto pavadinimu: prie pavadinimo „Mozzarella (mozzarelle)“ pridedamas būdvardis „tradizionale (tradicinis)“ ir siūlomas pavadinimas tampa toks: „Mozzarella Tradizionale“.

Pavadinimas „Mozzarella Tradizionale“ leidžia nedelsiant identifikuoti produktą ir atspindi specifikacijoje jau pateiktą informaciją apie produkto tradicines savybes ir gamybos būdą.

Kaip matyti iš dalies, kurioje aprašomi pagrindiniai elementai, produkto specifikacijos tikslas – reglamentuoti tradicinės formos mozzarella sūrius. Pavadinimas bus suderintas su terminu, kurį vartotojai paprastai vartoja produktui identifikuoti.

Kita

Pakeičiama apsaugos tvarka – vietoj „registracijos be išimtinės pavadinimo naudojimo teisės“ nustatoma „registracija su išimtine pavadinimo naudojimo teise“.

Be to, pakeitimas siūlomas siekiant apsaugoti atitinkamo produkto registraciją, nes žemės ūkio ir maisto produktų pavadinimų, kaip garantuotų tradicinių gaminių, nebegalima registruoti be išimtinės pavadinimo naudojimo teisės ir, remiantis Europos Parlamento ir Tarybos Reglamento (ES) Nr. 1151/2012 25 straipsnio 2 dalimi, pavadinimai, įregistruoti pagal Reglamento (EB) Nr. 509/2006 13 straipsnio 1 dalyje nustatytus reikalavimus, įskaitant tuos, kurie įregistruoti pagal to reglamento 58 straipsnio 1 dalies antroje pastraipoje nurodytas paraiškas, gali būti toliau naudojami Reglamente (EB) Nr. 509/2006 nustatytomis sąlygomis tik iki 2023 m. sausio 4 d.

Todėl siūloma iš dalies pakeisti aptariamo garantuoto tradicinio gaminio apsaugos sistemą suderinant ją su sistema, kuri taikoma pagal Reglamentą (ES) Nr. 1151/2012 registruotiems GTG. GTG „Mozzarella Tradizionale“ galės būti suteikta išimtinė pavadinimo naudojimo teisė. Išimtinės pavadinimo naudojimo teisės prašoma tik nurodant visą pavadinimą („Mozzarella Tradizionale“), o ne sudedamąsias jo dalis.

GARANTUOTO TRADICINIO GAMINIO SPECIFIKACIJA

„Mozzarella Tradizionale“

ES Nr. TSG-IT-0001-AM01 – 2019 9 11

Italija

1. Registruojamas (-i) pavadinimas (-ai)

„Mozzarella Tradizionale“

2. Produkto rūšis [nurodyta xi priede]

1.3 klasė. Sūriai

3. Registracijos pagrindas

3.1. Produktas

☒ kurio gamybos ar perdirbimo metodas arba sudėtis atitinka to produkto ar maisto produkto gaminimo tradicijas;

☐ gaminamas iš tradiciškai naudojamų žaliavų ar sudedamųjų dalių.

3.2. Pavadinimas

☐ tradiciškai vartojamas konkrečiam produktui pavadinti;

☒ perteikia produkto tradicinį ar specifinį pobūdį.

4. Aprašymas

4.1. Produkto, kurio pavadinimas nurodytas 1 punkte, aprašymas, įskaitant pagrindines fizines, chemines, mikrobiologines ar juslines savybes, kuriomis grindžiamas to produkto specifinis pobūdis (šio reglamento 7 straipsnio 2 dalis)

„Mozzarella Tradizionale“ yra minkštas pluoštinis sūris (kaip nurodoma Codex Alimentarius) gaminamas pienarūgšties fermentacijos būdu. Jis gali būti rutulio formos (20–250 g svorio), kartais netaisyklingo rutulio formos, arba gali būti supintas (125–250 g svorio).

Tradicinis Mozzarella sūris supakuojamas ir parduodamas apsauginėje pakuotėje ir liečiasi su pakavimo terpe, sudaryta iš vandens ir kartais iš druskos, kuri tiesiogiai kontaktuoja su produktu, jei pakuotė yra hermetiška ir kontaktuoja difuzijos būdu, jei pakuotė yra perforuota ar pralaidi.

Juslinės savybės

Išvaizda:

— be plutos, padengtas minkšta odele,

— švelnaus, blizgančio, lygaus paviršiaus, pieno baltumo,

— minkštimas paprastai pluoštinės konsistencijos, kuri labiau pastebima išorėje, sluoksniuotas, prapjovus ar lengvai spustelėjus iš jo teka pieningas skystis. Dėl to sūryje gali būti ertmių, kuriose kaupiasi šis skystis,

— be akučių,

— spalva vienoda, pieno baltumo, be dėmelių ar gyslelių.

— Konsistencija: minkštas ir šiek tiek elastingas.

— Skonis: savitas, malonus, gaivus, kiek rūgštokas.

— Kvapas: savitas, gardus, švelnus, šiek tiek primena rūgštoką pieną.

Cheminės savybės:

— Riebalų kiekis sausoje medžiagoje: ne mažiau kaip 44 % (m/m)

— Drėgnumas: rutulio pavidalo sūrio – 58–66 % (m/m); pinto sūrio – 56–62 % (m/m)

— Liesosios dalies drėgnumas: 69–80 % (m/m)

— Fosfatazinis aktyvumas ne didesnis kaip 12 μg fenolio vienam gramui sūrio

— Minkštimo pH: 5,1–5,6

— L(+) pieno rūgštis: daugiau kaip 0,2 % mėginiuose, tirtuose praėjus trims dienoms nuo pagaminimo datos

— Natrio chlorido (NaCl) mėginyje ne daugiau kaip 1 % (m/m)

— Furozinas: ne daugiau kaip 10 mg 100 g baltymų

Mikrobiologinės savybės

Tipiška mikroflora, atspari varškės tampymui kaitinant, sudaranti ne mažiau kaip 107 ksv/g mėginiuose, tirtuose praėjus trims dienoms nuo pagaminimo datos.

Laikymas

Produktą reikėtų laikyti nuo 0 iki + 4 °C temperatūroje. Aukščiausia laikymo temperatūra turi būti užrašyta etiketėje kartu su galutine suvartojimo data, kuri nurodoma taip: „Suvartoti iki ...“, įrašant mėnesį ir dieną.

4.2. Produkto, kurio pavadinimas nurodytas 1 punkte, gamybos metodo, kurio privalo laikytis gamintojai, įskaitant, jei tinka, naudojamų žaliavų ar sudedamųjų dalių rūšį bei savybes, ir paruošimo metodo aprašymas (šio reglamento 7 straipsnio 2 dalis)

Metodas apima tik toliau išvardytus etapus, viename ūkyje sudarančius nepertraukiamą ciklą:

— prireikus – parengiamasis pieno brandinimas naudojant natūralų pieno raugą, (1)

— pieno pasterizavimas minimalioje 71,7 °C temperatūroje 15 sekundžių arba panašaus poveikio procesas,

— pieno sumaišymas su natūraliu raugu,

— 20–30 % pepsino aktyvumo skysto galvijų šliužo fermento naudojimas,

— šliužo fermento koaguliacija 35–39 °C temperatūroje,

— sūrio masės pjaustymas, skaidymas ir išrūgų atskyrimas,

— sūrio masės brandinimas piene, pH padidinant nuo 5,0 iki 5,4, subrandintos sūrio masės pjaustymas į gabalus,

— sūrio masės ištempimas kaitinant (operacija, kurios metu sūrio masė kaitinama karštame vandenyje, kartais įdedant druskos, pasiekiant 58–65 °C galutinę sūrio masės temperatūrą),

— karštas sūrio masės formavimas,

— kietinimas šaltame vandenyje, kartais įdedant druskos,

— pakavimas.

(1) Natūralaus raugo paruošimas

Pirminis raugas

— Šviežio neatšaldyto pieno kaitinimas ne žemesnėje kaip + 63 °C temperatūroje ne trumpiau kaip 15 minučių (arba pasirenkant kitą panašų minimalų poveikį užtikrinančią temperatūrą ir laiką)

— Aušinimas iki inkubacinės temperatūros (t = 42–50 °C)

— Inkubacija iki 14–24 SH/100 ml rūgštingumo

— Aušinimas iki žemesnės kaip + 8 °C temperatūros

— Laikymas šaldytuve ne aukštesnėje kaip + 4 °C temperatūroje

Paskesni raugai

— Šviežio pieno, kuris taip pat gali būti laikomas šaldytuve, sumaišymas su ne mažiau kaip 4 % pirminio raugo

— Apdorojimas karščiu, kaip ir pirminio raugo

— Aušinimas iki inkubacinės temperatūros (t = 42–50 °C)

— Inkubacija iki 14–24 SH/100 ml rūgštingumo

— Aušinimas iki žemesnės kaip + 8 °C temperatūros

— Laikymas šaldytuve ne aukštesnėje kaip + 4 °C temperatūroje

Raugas, paruoštas naudoti

Paruošto naudoti raugo savybės:

— 16–30 SH/100 ml rūgštingumas,

— ne mažesnis kaip 108 ufc/ml termofilinių streptokokų kiekis,

— neigiamas fosfatazinis aktyvumas,

— gamybai paruoštą raugą reikia sunaudoti per tris dienas.

4.3. Pagrindinių produkto tradicinį pobūdį lemiančių elementų aprašymas (šio reglamento 7 straipsnio 2 dalis)

„Mozzarella Tradizionale“ – tai produktas, gaminamas taikant patikimą šviežio pluoštinio sūrio gamybos technologiją pagal Italijos pieno gamybos tradicijas.

Šioje produkto specifikacijoje nurodytos tradicinės formos mozarella turi būti gaminama iš nenugriebto pieno, kuris į gamyklą pristatomas šviežias, prireikus koreguojant tik jame esančių riebalų kiekį; svarbiausias komponentas yra natūralus raugas, kuris turi būti paruoštas iš pieno, gaunamo iš tos pačios srities, kaip sūrių gamykloje gaunamas pienas, ir turi būti sunaudojamas iš karto. Raugas – tai pieno rūgšties bakterijų kultūra, pasižyminti atsparumu karščiui ir jų dauginimosi bei rūgštėjimo greičiu, kuris gaunamas selektyviai praturtinant žaliame piene natūraliai esančią mikroflorą ir atspindi pradines pieno mikrobiologines savybes.

Tinkamai paruoštą natūralų raugą paprastai sudaro neapibrėžtas Streptococcus thermophilus štamų derinys, kuriame taip pat gali būti enterokokų ir karščiui atsparių pieno bakterijų. Šios grupės pieno flora padeda gauti galutines produkto charakteristikas.

(1) OL L 343, 2012 12 14, p. 1.